KIRJALLINEN KYSYMYS E-0867/02 esittäjä(t): Erik Meijer (GUE/NGL) komissiolle. Opiskelijoiden houkutteleminen muista jäsenvaltioista keinona lisätä rahoitusta kotimaisille opetuslaitoksille.



Virallinen lehti nro 205 E , 29/08/2002 s. 0229 - 0229



KIRJALLINEN KYSYMYS E-0867/02 esittäjä(t): Erik Meijer (GUE/NGL) komissiolle (3. huhtikuuta 2002) Aihe: Opiskelijoiden houkutteleminen muista jäsenvaltioista keinona lisätä rahoitusta kotimaisille opetuslaitoksille 1. Onko komissio tietoinen Alankomaissa syntyneestä kohusta, joka johtuu oppilaiden samanaikaisesta rekisteröitymisestä eri ammatillisiin korkeakouluihin, millä pyritään saamaan kaksinkertaista Alankomaiden opetus- ja tiedeministeriön tukea ja siitä, että tämä koskee etenkin Alankomaiden ulkopuolelta tulevia opiskelijoita? 2. Onko komissio myös tietoinen, että on luotu eräs järjestelmä, jossa alankomaalainen opetuslaitos on virallisesti vastuussa merenkulkualan opetuksen teoriaosasta Espanjassa, vaikka se järjestää ainoastaan käytännön osan opetusta Alankomaissa ja että näiden opintojen osa-alueita koordinoidaan vain vähän, mutta siitä huolimatta rahoitusta annetaan sen perusteella, että koko opetus järjestetään Alankomaissa? 3. Johtuuko opiskelijavirran siirtyminen sisärajojen yli ulkomaille päämäärästä tukea korkeakoulutason ammattikoulutuksen ja tieteellisen koulutuksen standardointia yhteisössä ja myöntää tutkintoja, jotka ovat samanarvoisia kaikissa yhteisön jäsenvaltioissa? 4. Onko jäsenvaltioiden välillä EU:n tason tai EU:n tukemia sopimuksia, joiden mukaan kyseisille opetuslaitoksille on taloudellisesti kannattavaa rekisteröidä mahdollisimman paljon opiskelijoita muista jäsenvaltioista, koska se tarjoaa niille keinon ratkaista taloudelliset ongelmansa? 5. Rohkaistaanko ulkomaisia opiskelijoita kirjoittautumaan Alankomaiden lisäksi muihin jäsenvaltioihin siten, että valtio tukee laitoksia avokätisesti riittävää avoimuutta noudattamatta? Jos opiskelijoita rohkaistaan kirjoittautumaan, niin missä jäsenvaltioissa ja minkä syiden perusteella? 6. Minkä kriteerien perusteella komissio katsoo, että opiskelu muussa kuin opiskelijan omassa jäsenvaltiossa on mielekästä? Onko näiden kriteerien perusteella opetuslaitokset tehtävä taloudellisesti riippuvaisiksi ulkomaalaisista opiskelijoista? 7. Onko komissio valmis varmistamaan, että epäasianmukaisia näkökohtia, kuten lisävarojen hankkimista, ei enää käytettäisi ulkomaisten opiskelijoiden houkuttelemiseen näin hämäräperäisellä tavalla? Lähde: Alankomaiden TV kanava 3, Nova-uutisohjelma, 13. maaliskuuta 2002 Viviane Redingin komission puolesta antama vastaus (15. toukokuuta 2002) Kysymykset 1 ja 2: Komissio tietää, että joissakin yliopistoissa Alankomaissa on rekisteröity samat opiskelijat kahdesti. Komission saamien tietojen mukaan asiasta vastuussa oleva ministeri on jo pyytänyt asiasta rikostutkintaa. Kysymys 3: Opiskelijoiden ja opetushenkilökunnan liikkuvuus sekä korkeakoulututkintojen vastavuoroinen tunnustaminen kuuluvat Euroopan yhteisön perustamissopimuksen 149 artiklan 2 kohdan toisessa luetelmakohdassa määrättyihin yhteisön toiminnan tavoitteisiin. Arvoisaa parlamentin jäsentä pyydetään ystävällisesti tutustumaan erityisesti Erasmus-ohjelmaan liittyvään yhteisön lainsäädäntöön sekä opiskelijoiden, koulutuksessa olevien, vapaaehtoisten, opettajien ja kouluttajien liikkuvuudesta Euroopan yhteisössä 10 päivänä heinäkuuta 2001 annettuun Euroopan parlamentin ja neuvoston suositukseen(1). Muut, rahoitukseen liittyvät kysymykset: Komissio korostaa, että koulutuksen rahoitus ei kuulu komission, vaan jäsenvaltioiden toimivaltaan. (1) EYVL L 215, 9.8.2001.